**K I VO N A T**

Békés Megye Képviselő-testületének Békéscsabán, a Megyeházán (Békéscsaba, Derkovits sor 2.) 2010. április 30-án tartott nyílt ülése jegyzőkönyvéből

**Tárgy:** **A vagyongazdálkodás egyes kérdéseiről**

**A Képviselő-testület 30 igen szavazattal – egyhangúlag - az alábbi rendeletet alkotta:**

Békés Megye Képviselő-testületének

**9/2010. (IV. 30.) KT. számú rendelete**

**a vagyongazdálkodás egyes kérdéseiről**

Békés Megye Képviselő-testülete a helyi önkormányzatokról szóló 1990. évi LXV. törvény (továbbiakban: Ötv.) 16. § (1) bekezdésében és 71. § (2) bekezdésében foglalt felhatalmazás alapján, figyelemmel a megyei önkormányzat vagyonáról és a vagyontárgyak feletti rendelkezési jog gyakorlásának szabályairól szóló 20/2008. (XII.12.) KT. sz. rendeletében és a Békés Megyei Önkormányzat mindenkori éves költségvetési rendeletében, továbbá Békés Megye Képviselő-testülete és Szervei Szervezeti és Működési Szabályzatáról szóló 7/1995. (V.26.) KT. számú rendeletében foglaltakra az alábbi, a vagyongazdálkodás egyes kérdéseiről szóló rendeletet alkotja.

**A rendelet célja**

**1. §**

(1) A rendelet célja, hogy meghatározza a Békés Megyei Önkormányzat (továbbiakban: Önkormányzat) pénzügyi gazdálkodásával összefüggésben, a megváltozott gazdasági körülményekhez igazodó vagyongazdálkodás keretében és a beruházási, megtérülési, visszafizetési és vagyoni szabályozás körében létrejövő zárt és integrált gazdálkodást biztosító vagyongazdálkodási és monitoring rendszert.

(2) Az Önkormányzat a hosszú távú programok megvalósításához biztosítja a szükséges feltételrendszert, gondoskodik a beruházások megvalósításával az önkormányzati feladatellátás stabil feltételrendszerének megteremtéséről, a kötvényforráshoz kapcsolódóan a visszafizetés, a megtérülés megvalósulásáról.

**A rendelet hatálya**

**2. §**

A rendeletet alkalmazni kell:

* Az Önkormányzat fenntartásában működő intézmények (továbbiakban intézmények),
* az Önkormányzati tulajdonrésszel rendelkező gazdasági társaságok,
* az Önkormányzat által alapított közalapítványok

használatába adott Békés Megyei Önkormányzati vagyon tekintetében,

* a szerződött partnerekkel létrejött jogviszonyokban.

**A bevételek és kiadások mérlegszerű megbontása**

**3. §**

(1) Az e rendelet hatálya alá tartozó önkormányzati bevételek és kiadások mérlegszerű bontása három éves ütemterv szerint biztosítsa a visszafizetést.

(2) A bevételi és kiadási források, amelyek sorrendje egyben felhasználási sorrendet is jelent:

a) Bevételek:

1. Visszafizetési kötelezettséggel nyújtott kölcsönök megtérülése
2. A Békés Megyei Önkormányzat által kibocsátott kötvény többletbevételei
3. Amortizáció
4. Vagyon utáni folyó bevételek
5. Vagyon utáni egyszeri bevételek
6. A Békés Megyei Önkormányzat mindenkori éves költségvetés működési bevétele

b) Kiadások:

1. Törlesztés
2. Tartalék
3. Önkormányzati saját erőt igénylő új felhalmozási kiadások

(3) A (2) bekezdés a) pontban jelölt bevételi elemek felhasználása a 6. § (2)-(3) bekezdései szerint történhetnek.

(4) A beruházásokhoz rendelt visszafizetési jogcímekkel egy zárt rendszert kell kialakítani, amelyben a visszafizetést teljesítők szerinti megbontásban követhető a visszafizetés rendje, a visszafizetendő összegek időbeni felbontása.

**Törlesztési források kezelése**

**4. §**

(1) Az Önkormányzat adósságszolgálati kötelezettségének teljesítése fedezetéül szolgáló, a 3. § (1) bekezdés a) pontja szerinti jogcímeken képződő források beszedéséről a Hivatal gondoskodik.

(2) A 3. § (2) bekezdésben megképzett összegeket, negyedévenkénti utalási kötelezettséggel, az önkormányzati kötvényforráshoz kapcsolódó, a Békés Megyei Önkormányzati Hivatal (továbbiakban: Hivatal) által megjelölt számlára kell átutalni.

(3) A (2) bekezdésben megjelölt pénzeszközök esedékes törlesztésre fel nem használt részének hasznosítása a kötvényforráshoz kapcsolódóan az arra vonatkozó szabály szerint történik.

**A vagyongazdálkodás működési modellje**

**5. §**

(1) Jelen rendelet 3. § (2) bekezdés a) pontjában nevesített bevételekből megvalósuló beruházások esetében:

* minden, a rendelet hatálya alá tartozó vagyon kihelyezésre kerül,
* a vagyont az Önkormányzat mérlegrendszerében elrendezve önállóan is meg kell jeleníteni,
* cél, hogy a visszafizetést teljesítők használatába adott vagyonok biztosítsák a vagyon fenntarthatóságát.

**A visszafizetés fedezetének forrásai**

**6. §**

(1) Folyó évi, közvetlen megtérülést, visszafizetést biztosító fedezeti források {3. § (2) bekezdés (a) pont}:

a) A visszafizetési kötelezettséggel nyújtott kölcsönök megtérítését e rendelet 2. §-ában felsoroltak teljesítik, tekintettel a 7. § feltételeire.

b) A kötvény nettó többletbevételeit 2010. évtől tartalékba kell helyezni.

c) Az Önkormányzat gazdálkodásában a hatékony és célszerű ingatlan felhasználása érdekében be kell vezetni az Önkormányzati tulajdonú ingatlanonkénti amortizációs forrás megképzését.

ca) A megváltozott gazdasági körülményekhez igazodó vagyongazdálkodásban érdekeltségi elv kerül beépítésre, amely egyrészt az Önkormányzat által nyilvántartott m2-re vetített amortizációs forrásképzési kötelezettség, másrészt az intézmények feladatellátáshoz optimális ingatlanhasználat.

cb) Az amortizációt nemcsak az új beruházásokra kell számolni, hanem minden korábbi az intézmény használatában lévő vagyonra is.

cc) Az amortizációs forrás felhasználható törlesztés jogcímén, új felhalmozási kiadásként (sajáterő), és pótlásához kötődően, mint vagyoni tartalék.

d) Vagyon utáni folyó bevételek

da) A használati díj

1. Az Önkormányzat tulajdonát képező ingóság vagy ingatlan használata után külön rendelkezés szerint illeti meg az Önkormányzatot.
2. A használati díj felhasználható törlesztés jogcímén, és az elmaradt költségek, pótlási költségek fedezeteként.

db) Bérleti díj

1. A bérleti díj az Önkormányzat tulajdonában lévő vagyon bérlete után külső használó által fizetett díj.

2) A bérleti díj törlesztés jogcímén használható fel.

dc) Osztalék

1. Az Önkormányzat valamely gazdasági társaságban, adott időszakban elért eredményéből tulajdoni hányadának arányában jogosult részesedni.
2. Az osztalék törlesztés jogcímén használható fel.

(2) Biztonsági fedezetek, felhasználhatók törlesztés jogcímén:

1. Vagyon utáni egyszeri bevételek: mindazon bevételek amelyek a forgalomképes vagyon értékesítéséből származnak.

b) Kötvény sajátos tartalékai a nettó többletbevételéből és a kötvényből származtatott forrásokhoz kötődő bevételekből megképzett tartalékok:

* Kockázati Tartalék
* Felkészülési Tartalék

(3) Végső tartalék, felhasználható törlesztés jogcímén:

1. A mindenkori éves költségvetés sajátos működési bevételét e körben, mint a tárgy évi törlesztés szükséges mértékéig tartalékként kell kezelni.
2. Az a) pontban jelölt forrás az esetben használható fel, ha a Folyó évi, közvetlen megtérülést, visszafizetést biztosító fedezetek és a Biztonsági tartalék már nem nyújt fedezetet a kötelezettségek teljesítéséhez.

(4) Békés Megye Képviselő-testületének külön döntése szükséges a (2)-(3) bekezdésekben jelölt céloktól eltérő felhasználáshoz.

**A befizetésre és a vagyon működtetésére vonatkozó szabályrendszer**

**7. §**

(1) Jelen rendelet hatálya alá tartozó források felhasználása a visszafizetési kötelezettség teljesítését követően is csak beruházásokhoz, vagy kötelező feladatellátáshoz használhatók fel akkor, ha ez által megtérülő beruházásnak minősül.

(2) A befizetést teljesítők jelen rendelet 2. §-ában meghatározottak, valamint az Önkormányzat, a tárgy évi költségvetése terhére.

(3) A befizetést teljesítőkre vonatkozó követelmény-szempontokat a gazdasági társaságok, a közalapítványok és a szerződő partnerek esetében a szerződés, az intézmények esetében a Hivatal által kidolgozott szabályozás rögzíti.

**Kontrolling**

**8. §**

A kontrolling a megvalósítás szempontjából nyomon követi a gazdálkodás veszélyeinek azonosításán és kockázatának felmérésén túlmenően azon kritikus szabályozási pontoknak a kiválasztását, az időbeni beavatkozás biztosítását, felügyeletét és ennek dokumentálását annak érdekében, hogy a prevenció a leghatékonyabban valósuljon meg.

**Fogalomtár**

**9. §**

**Belső megtérülési ráta:** Gazdasági mutatószám. A beruházásból származó eredmény mérésére, a beruházás hozadéktermelő-képességének mérésének használatos.

**Felújítás:** Meglévő építmény, építményrész, önálló rendeltetési egység, helyiség eredeti használhatóságának, üzembiztonságának biztosítása érdekében végzett építési-szerelési munka.

**Forgalomképes vagyon:**

**Ingatlanok és kapcsolódó vagyoni értékű jogok:** a földterület és minden olyan anyagi eszköz, amelyet a földdel tartós kapcsolatban létesítettek (különösen ültetvény, épület, építmény), illetőleg a hozzájuk tartozó vagyoni értékű jogok (különösen haszonélvezet, bérleti jog, közműhasználati jogok)

**Műszaki berendezések, gépek, járművek**: a vállalkozási tevékenységet (termelést, értékesítést, szolgáltatásnyújtást) közvetlenül szolgáló berendezések, gépek, járművek.

**Egyéb berendezések, gépek, járművek:** a vállalkozási tevékenységet közvetett módon szolgáló berendezések, gépek, járművek.

**Tenyészállatok:** azok az állatok, amelyek a tenyésztés során leválasztható terméket termelnek vagy pedig valamilyen hasznos tevékenységet végeznek.

**Beruházások:** **A tárgyi eszköz beszerzése, létesítése, saját vállalkozásban történő előállítása, a beszerzett tárgyi eszköz üzembe helyezése, rendeltetésszerű használatbavétele érdekében az üzembe helyezésig, a rendeltetésszerű használatbavételig végzett tevékenység. A beruházás a meglévő tárgyi eszköz bővítését, rendeltetésének megváltoztatását, átalakítását, élettartamának, teljesítőképességének közvetlen növelését eredményező tevékenység is, az előbbiekben felsorolt, e tevékenységhez hozzákapcsolható egyéb tevékenységekkel együtt.**

**IRS óvadék: a kamatcsere ügylethez kapcsolódó biztosíték.**

**Megképzett vagyon:** olyan vagyon amelyre már a beruházás szempontjából pénzügyi ráfordítás történt, ezáltal az használt vagyon.

**Megtérülési idő:** Gazdasági mutatószám, amely a beruházott összeg és az éves tiszta eredmény hányadosaként értelmezhető.

**Megtérülő beruházás:** az, amely a korábbi beruházáshoz viszonyítva a beruházási fejlesztés megvalósulása után kevesebb kiadást von maga után, többlet bérleti bevételt, illetve teljes önköltséget meghaladó bevételt teremt, illetőleg a képzett amortizációs forrás és az esetlegesen felszabaduló forgalomképessé váló vagyon folyamatos és/vagy egyszeri bevétele a felmerülő beruházáshoz kapcsolódó saját erő igényt kamatostul egy meghatározott időn belül előállítja, továbbá meg nem valósulása az önkormányzati kötelező feladatellátás ellehetetlenülését eredményezné.

**Mérleg:** Vagyonkimutatás, írásos számviteli okmány, amely előírt struktúrában, összevontan és pénzértékben, adott időpontra (fordulónapra) vonatkozóan, kettős vetületben (eszköz és forrás) jeleníti meg a vállalkozás vagyonát.

**Szükséges vagyon:** Az adott intézmény, önkormányzati tulajdoni résszel bíró gazdasági társaság szerződéses partner feladatellátásához illetve a szerződésben foglalt feladatellátás teljesítéséhez szükséges összes vagyon.

**Tartalék vagyon:** olyan vagyon, amely szükség esetén likvidálható, minden forgalomképes ingatlan és egyéb vagyon ide tartozik. Az eladásra kijelölt, illetőleg a későbbiekben külön döntés alapján eladásra kijelölt vagyon, amelyek felkínálásra is kerültek.

**Törlesztés:** a korábbi felhalmozási kötelezettségek teljesítését jelenti.

**Tartalék:** Minden olyan forrás, amelyhez egy éven belül nem kapcsolódik feladat. A kötvénynél az árfolyam-kockázati tartalékból, IRS óvadékból és a visszafizetési tartalékból képződik.

**Új felhalmozási kiadások:** Minden 2008. január 1. után aktivált új beruházás és felújítás, amely a visszafizetést teljesítők valamelyikénél valósulhat meg és csak abban az esetben, ha a 6. §-ban felsorolt források a törlesztési, illetőleg tartalékképzési kötelezettség után erre fedezetet nyújtanak.

**Vagyon:** Arendelkezésre álló anyagi és nem anyagi javak összessége. Az erőforrások minden olyan formája, amely tényszerű szükséglet kielégítést teljesít.

**Záró rendelkezések**

**10. §**

(1) E rendelet 2010. május 1-én lép hatályba.

(2) Jelen rendeleti szabályozásban foglalt Hivatali feladatokat Békés Megye Képviselő-testülete Önkormányzati Hivatalának Ügyrendjének V. fejezete tartalmazza.

(3) Békés Megye Képviselő-testülete felhatalmazza Elnökét és a Békés Megyei Főjegyzőt, hogy a jelen rendelettel összefüggésben szükségessé váló rendelkezéseket és intézkedéseket megtegye, a további szükséges szabályozásokat megalkossa.

**Békéscsaba, 2010. április 30.**

**Domokos László sk. Dr. Dávid Sándor sk.**

**elnök főjegyző**

**Kihirdetési záradék:**

**A rendelet kihirdetésre került 2010. április 30-án.**

**Dr. Dávid Sándor sk.**

**főjegyző**